Joonatan Jürgenson

Joonatan Jürgenson (sündinud 24. oktoobril 1991 Tartus) on eesti klassikaline kontsertpianist.  

 Haridus 
Joonatan Jürgenson on pärit Tõraverest. Juba lasteaialapsena võttis ta osa kohalikest lauluvõistlustest. Laulmist õppis Kaie Tohvri lauluansamblis Nõo Reaalgümnaasiumis. Klaveriõpinguid alustas Jürgenson 7-aastaselt Nõo Muusikakoolis Katrin Mägi klaveriklassis ning jätkas Tartus Heino Elleri Muusikakoolis Kadri Leivategija juures. Magistrikraadi cum laude sai Joonatan 2016. aastal Eesti Muusika- ja Teatriakadeemias professor Ivari Ilja klassis. Jürgenson täiendas end 2014-2015 Londonis Guildhalli Muusika- ja Draamakoolis professor Ronan O'Hora juures.

 Karjäär 
Joonatan Jürgenson on edukalt osalenud konkurssidel ja festivalidel nii soolopianisti kui ka kammermuusikuna. Debüüdi Estonia kontserdisaalis tegi Jürgenson 12-aastaselt 2004. aastal, saavutades Noore Muusiku konkursil ainsa eestlasena I preemia koos Bachi interpretatsiooni eripreemia ja väljapaistva stiili eripreemiaga. Samal aastal esines ta festivali "Helimaastikud. Jaapan" avakontserdil, esitades 12aastaselt Risto Lauri teose "Tüdruk ja Draakon" koos Eller Sümfonieti ja dirigent Lilyan Kaiviga.  

2010. aastal pälvus Ago Russaku nimelise stipendiumi väljapaistvate õpingute eest Heino Elleri Muusikakoolis.http://www.kultuurkapital.ee/index.php?option=com_content&task=view&id=44&Itemid=47 2013. aastal tegi Jürgenson kaasa Grammy laureaadi, helilooja ja dirigendi Eric Whitacre'i autorikontserdil Tallinna Jaani kirikus. San Sebastianis toimunud rahvusvahelisel klaverikonkursil 2013. aastal võitis Joonatan Jürgenson II preemia ning talle anti ka eripreemia kaasaegse baski helilooja teose esituse eest. 

Jürgenson on esinenud lisaks Eestile veel ka Lätis, Leedus, Soomes, Poolas, Itaalias, Hispaanias, Portugalis, Inglismaal, USAs ja Armeenias. Ta on teinud koostööd näiteks Eesti Muusika- ja Teatriakadeemia sümfooniaorkestri, Heino Elleri nimelise Tartu Muusikakooli sümfonieti, Pärnu Linnaorkestri, Terre del Nord Festivali Orkestri ja Läänesaarte Kammerorkestriga ning dirigentide Paul Mägi, Mihhail Gertsi, Edoardo Narbona, Lilyan Kaivi ja Toomas Vaviloviga. 

2015. aastal avas Joonatan Jürgenson Terre del Nord Festivali Torinos Itaalias, esitades Põhjamaade soolokava.https://rottasutorino.blogspot.com/2015/01/il-terre-del-nord-torino-festival-con-rune-musica-paesaggi.html Ta kutsuti esinema ka 2016. aasta festivali lõppkontserdile, kus koos Terre del Nord Festivali Orkestriga esitati Lars-Erik Larssoni muusikat. Lisaks muusikukarjäärile annab Jürgenson meistrikursusi noortele eesti pianistidele.

 Kammermuusika 
Lisaks soolokarjäärile on Joonatan ka aktiivne kammermuusik. Ta tegutseb klaveritrios Trio Fantastico, mille koosseisu kuuluvad Mari-Liis Urb (viiul), Kristian Plink (tšello) ja Joonatan Jürgenson (klaver). Aastal 2016 võitis trio Grand Prix’ Gyumri VIII rahvusvahelisel muusikafestivalil Armeenias. Lisaks on nad esinenud Poolas Wilanówi palee Valges Saalis põhjamaade programmiga aastal 2016 ja Itaalias Le Strade d'Europa muusikafestivalil Roomas, L'Aquilas ja Nepis sama aasta detsembrishttp://barattelli.it/eventi/aurora-borealis-lettonia-lituania-estonia-italia-festival-le-strade-deuropa-2016/. 2018. aastal kutsuti nad esinema Portugali, Portosse Harmos festivalile, mille raames astusid nad üles kolmel korral.https://vilanovaonline.pt/wp-content/uploads/2018/03/RD_Harmos2018_Flyer_AF.pdf

Ta teeb ka tihedat koostööd saksofonist Rene Lauriga, kellega koos on ta esinenud mitmel festivalil (Eduard Tamme nim. Võru Puhkpillifestival; Mürtsub pill; Festival TubIN) ja andnud välja kammermuusika albumi ("Pildid lapsepõlvest")https://www.apollo.ee/cd-joonatan-jurgenson-ja-rene-laur-pildid-lapsepolvest.html. 2015. aastal võitsid nad I koha Klaipedas, Leedus (International Competition of Student and Schoolchildren’s Chamber Ensembles and Accompanists) ning 2016. aastal Gyumris, Armeenias pälvis see Grand Prix' festival-konkursil "Renaissance". 2022. aastal esitasid nad Eduard Tubina muusikat Eesti Kontserdi ja Heino Elleri Muusikakooli festivalil TubIN Tartus. 2024 Festivalil TubIN astus Joonatan lavale koos Karmen Puisi, Indrek Leivategija, Karl Jõgi ja Katrin Alleriga, esitades Eduard Oja muusikat. 2025. aasta Wye Valley Kammermuusika Festivalil astus üles teiste seas ka Quattuor Artium (Merily Leotoots, Aleksandra Lipke, Anna Ryland-Jones, Joonatan Jürgenson).

Joonatan Jürgenson on Eesti Interpreetide Liidu ja Eesti Klaveriõpetajate Ühingu liige.

 Isiklikku 
Joonatan Jürgenson on eesti poliitiku Kalle Jürgensoni ja filoloog Heli Jürgensoni poeg ning tal on kolm venda: ajakirjanik Kristjan Pruul, jalgpallur Markus Jürgenson ja bioloog Martin Jürgenson.

 Salvestised 
Album "Prana" Baltimaade noorte heliloojate klaverimuusikaga tuli digitaalselt välja 19. mail 2023 ning 1. juunil ka füüsiliselt. Sel kõlab muusikat Eesti, Läti ja Leedu heliloojatelt Katrin Aller, Marina Vidmonte, Edgars Mākens, Jonas Jurkūnas, Mariliis Valkonen, Rūta Vitkauskaitė, Edgars Raginskis, Pärt Uusberg, Maria Kõrvits, Riho Esko Maimets, Leila Röömel ja Rasmus Puur. 

Félix Ibarrondo Prélude sooloklaverile tuli välja märtsis 2022. Salvestus on saadaval digitaalselt.

Oktoobris 2021 andis ta välja albumi eesti kammermuusikaga saksofonile ja klaverile koos eesti saksofonisti Rene Lauriga. Albumil kõlab ka tellitud teos eesti-ameerika heliloojalt Jonas Tarmilt. Lisaks kõlavad Eduard Tubina ja Hillar Kareva saksofoni ja klaveri sonaadid. Esmaesitlus toimus 22. oktoobril 2021.

Märtsis 2020 andis Joonatan Jürgenson välja oma debüüt-sooloalbumi. Sellel kõlavad teosed Robert Schumannilt ja Piotr Tšaikovskilt, kes olid mõlemad inspireeritud romantismi ajastu kirjanikust E. T. A. Hoffmannist.

 Viited 

Välislingid
Joonatan Jürgensoni koduleht
Eesti Muusika Infokeskus
Eesti Interpreetide Liit

Kategooria:Eesti pianistid
Kategooria:Eesti muusikud
Kategooria:Eesti Muusika- ja Teatriakadeemia vilistlased
Kategooria:Sündinud 1991